Herrie oor Castle-veldtog ná Ashwin Willemse-sage‘n Twiet deur Castle Lager SA oor die veldtog. ŉ Nuwe veldtog deur Castle Lager SA in reaksie op die omstrede Ashwin Willemse-sage het ŉ storm op sosiale media ontketen. Castle Lager het Maandagaand op sy amptelike Twitter-profiel aangekondig die maatskappy gaan “in die lig van onlangse gebeure” van die etiket op hul bier ontslae raak in solidariteit met almal wat op ŉ daaglikse grondslag op ŉ onregverdige en gevoellose manier geëtiketteer word. “Hierdie klein daad is ŉ belofte dat Castle Lager sal werk om die etikette wat ons verdeel uit te roei.” Die inskrywing is gedeel met die hutsmerke #SmashTheLabel en #AshwinWillemse. Die veldtog hou verband met ŉ voorval Saterdagaand toe Ashwin Willemse, voormalige Springbokvleuel en SuperSport-spelontleder, tydens ŉ regstreekse uitsending van die stel van ŉ SuperSport-program afgestap het ná ŉ woordewisseling met sy mede-aanbieders, Nick Mallet en Naas Botha. Willemse het voordat hy die stel verlaat het, gesê hy “is vir ŉ lang tydperk as ŉ kwotaspeler bestempel” en sal nie “verkleineer word deur twee individue wat in apartheid, ŉ gesegregeerde era, gespeel het nie”. Die voorval het groot opslae gewek met talle mense wat onmiddellik tot die gevolgtrekking gekom het dat die konflik tussen Willemse en sy mede-aanbieders ŉ rasse-ondertoon het. Castle Lager het egter sedert Maandagaand deurgeloop oor dié veldtog wat deur talle bestempel is as ŉ manier om Willemse se “kant te kies” sonder dat al die feite oor die voorval bekend is. Op Twitter het een sosialemediagebruiker gevra hoekom Castle aanvoer hy kies nie kant nie, maar tog die veldtog doen ter ondersteuning van Willemse. “Ons het Suid-Afrika se kant gekies. Ons wil graag ŉ lig laat skyn op stereotipes en etikettering deur in gesprek te tree. As ŉ handelsmerk wat nog altyd praat oor inklusiwiteit en vriendskap, glo ons ons kan deel wees van die verandering,” het Castle Lager teruggeskryf. Ander mense het gesê hulle sal nie meer Castle Lager koop of die maatskappy ondersteun nie aangesien die maatskappy duidelik op hierdie manier standpunt ingeneem het ten opsigte van die Willemse-sage. Ander meen Castle Lager wil slegs deur dié veldtog munt slaan uit die voorval om sy produk te bemark. Castle Lager het herhaaldelik op die kritiek gereageer deur te sê dat stereotipes skeiding tussen mense veroorsaak en dat hulle daarom mense wil aanmoedig om nie ander te etiketteer nie. Enkele sosialemediagebruikers het wel gesê dit is ŉ goeie inisiatief om bewusmaking te skep rakende rassespanning in Suid-Afrikaanse sport. Business Insider berig Vaughan Croeser, die handelsmerkdirekteur van Castle Lager, het aan die nuuswebwerf bevestig dat die etiketlose bier op 9 Junie tydens die rugbytoets tussen Suid-Afrika en Engeland “op ŉ beheerde manier” verkoop sal word.